Kinga wa Hungaria au wa Polandi (pia Kunegunda, Kunigunda, Kioga, Zinga; Esztergom, Hungaria, 5 Machi 1224 – 24 Julai 1292) alikuwa malkia, binti mfalme Bela IV wa Hungaria, na mke wa Boleslao V wa Polandi. Familia yake asili ilizaa watakatifu mbalimbali, yeye akiwa mmojawapo. Katika ndoa yake inasadikika kwamba waliishi kama kaka na dada. Pamoja na hayo, Kinga alijitahidi sana kuwatendea kwa huruma mafukara na wagonjwa, wakiwemo wakoma. Alipofiwa mumewe (1279), aliuza mali yake yote na kugawa mapato yote kwa maskini. Halafu alikataa madaraka yake ya kiserikali akajiunga na monasteri ya Waklara huko Sandec (Stary Sącz), alipoishi hadi mwisho katika sala tu, asipotaka kabisa itajwe asili yake. Papa Aleksanda VIII alimtangaza mwenye heri mwaka 1690. Halafu Papa Yohane Paulo II alimtangaza mtakatifu tarehe 16 Juni 1999. Tangu mwaka 1695 anaheshimiwa kama msimamizi wa Polandi na Lithuania. Sikukuu yake huadhimishwa tarehe 24 Julai. Watakatifu wa Agano la Kale Orodha ya Watakatifu Wakristo Orodha ya Watakatifu wa Afrika Orodha ya Watakatifu Wafransisko Profile, books.google.com; accessed 17 January 2014. Martyrologium Romanum